**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 22.08.2017, ora 8.00 – 23.08.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.08.2017, ora 7.00**

**RÂURI**

Debitele au fost în general staţionare, exceptând cursurile mijlocii şi inferioare ale Someşului şi Mureşului şi cursurile inferioare ale Vişeului, Izei şi Turului, unde au fost în creştere, prin propagare.

Debitele se situează, în general, la valori cuprinse între 30-100% din mediile multianuale lunare, mai mari pe Someşul Mic, pe unele râuri din bazinul superior al Ialomiței, unele râuri din bazinul mijlociu al Oltului și mai mici pe unele râuri din bazinul Someșului (Ilişua, Lonea, Fizeş), pe cursul superior al Crasnei, bazinul Siretului (exceptând Trotușul și Buzăul) și Jijia.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând cursurile inferioare ale Someşului şi Mureşului, unde vor fi în creştere prin propagare.

Sunt posibile creşteri izolate de niveluri şi debite pe unele râuri mici din zonele de deal şi de munte din nordul şi centrul ţării, datorită precipitaţiilor, slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 22 – 23.08.2017 a fost în scădere, având valoarea de 3100 m3/s, situându-se sub media multianuală a lunii august (4300 m3/s).

În aval de Porţile de Fier, debitele au fostîn scădere pe sectoarele Gruia – Giurgiu şi Isaccea – Tulcea, în creştere pe sectorul Olteniţa – Vadu Oii şi staţionare pe sectorul Brăila – Galaţi.

Debitul la intrarea în ţară (secţiunea Baziaş) va fi staţionar (3100 m3/s).

În aval de Porţile de Fier, debitele vor fi în scădere pe sectorul Gruia – Olteniţa, staţionare pe sectoarele Călăraşi – Vadu Oii şi Isaccea – Tulcea şi în uşoară creştere pe sectorul Brăila – Galaţi.

**2.** **Situaţia meteorologică în intervalul 22.08.2017, ora 8.00 – 23.08.2017, ora 6.00**

**ÎN ŢARĂ**

Vremea s-a ameliorat semnificativ față de intervalul anterior sub aspectul distribuției și intensității ploilor, însă valorile termice diurne înregistrate au fost mai coborâte decât mediile climatologic specifice perioadei, excepție făcând doar sud-vestul Olteniei, unde maximele s-au situat, în general, în jurul normelor. Cerul a fost variabil, cu înnorări în prima parte a intervalului în sud-estul, estul și centrul țării precum și în zona montană, iar seara, dar mai ales noaptea, în special în regiunile nord-vestice, nordice și centrale, însă doar pe arii restrânse, temporar s-au semnalat ploi scurtă durată. Vântul a suflat slab și moderat, cu intensificări temporare ziua în estul teritoriului și la munte și pe arii restrânse în centru, iar pe crestele înalte a suflat tare. Temperaturile maxime s-au încadrat între 19 grade la Întorsura Buzăului și Ocna Șugatag și 29 de grade la Calafat, iar la ora 06.00 se înregistrau valori termice cuprinse între 3 grade la Miercurea Ciuc și 18 grade la Gura Portiței.

***Observații: începând de ieri de la ora 06.00 au fost în vigoare 7 mesaje de atenționare cod galben privind fenomene meteorologice periculoase imediate emise după cum urmează: 4 emise de CNPM pentru Muntenia; 2 emise de SRPV Constanța și 1 emisă de SRPV Bacău***

**LA BUCUREŞTI**

Vremea s-a răcit accentuat față de ziua anterioară, astfel că temperatura maximă, de 25 de grade înregistrată la toate stațiile meteorologice s-a situat cu 4...5 grade sub media climatologic specifică acestei date din an. Cerul a fost variabil, cu unele înnorări pe parcursul zilei și în a doua parte a nopții, iar vântul a suflat slab până la moderat. La ora 06.00 erau 14 grade la Băneasa, 15 grade la Afumați și 16 grade la Filaret.

**3. Prognoza meteorologică în intervalul 23.08.2017, ora 8.00 – 24.08.2017, ora 8.00**

**ÎN ŢARĂ**

Vremea va fi răcoroasă, exceptând sudul și vestul teritoriului, unde maximele termice se vor situa în general în jurul mediilor climatologic specifice acestei date din an. Cerul va fi variabil, cu înnorări temporare la munte, dar și în regiunile nordice, estice și centrale, unde însă doar pe arii restrânse se vor semnala averse slabe și posibil descărcări electrice. Vântul va avea intensificări în zona montană, dar izolat și în rest. Temperaturile maxime se vor încadra, în general, între 20 și 28 de grade, iar cele minime vor fi cuprinse între 7 și 17 grade, mai scăzute în depresiuni.

**LA BUCUREŞTI**

Vremea va fi în general frumoasă. Cerul va fi variabil cu unele înnorări, în special în prima parte a zilei, însă probabilitatea de apariție a ploilor de scurtă durată va fi redusă. Vântul va sufla slab și moderat. Temperatura maximă, în ușoară creștere față de ziua precedentă, va fi de 26...27 de grade, iar cea minimă de 12...13 grade, mai scăzută în zona preorășenească.

***II. CALITATEA APELOR***

**Administrația Națională „Apele Române”** informează despre producerea, la data de 22.08.2017, la ora 08.45, unei poluări accidentale a apei raului Bahlui, pe raza municipiului Iași; aceasta s-a manifestat printr-o culoare gri-albicioasă a apei. Cauza poluării o reprezintă descărcarea de ape uzate de tip menajer în c.a. Bahlui, prin intermediul unui canal de colectare a apelor pluviale și de drenaj, din cauza spargerii conductei de transport ape uzate menajere. Reprezentanți ai ABA Prut Bârlad, SGA Iași și ai Laboratorului de Calitate a Apei s-au deplasat la fata locului, s-au prelevat probe de apă din următoarele secțiuni pentru a fi analizate:

1. - sursa de poluare- conducta avariată;

2. - descărcare sursă poluare în râul Bahlui.

3. - amonte c.a. Bahlui de descărcarea sursei de poluare.

SC ERMES HOLDING SRL a intervenit cu un buldoexcavator la sursa de poluare pentru a identifica locul spargerii conductei și remedierea acesteia.

SC ANTIBIOTICE SA, SC METRO CASH&CARRY ROMANIA SRL și SC ERMES HOLDING SRL au oprit stațiile de pompare ape uzate către rețeaua municipală, prin conductele amplasate în zonă.

Momentan, din conducta spartă nu se mai evacuează ape uzate menajere în c.a. Bahlui.

**Administrația Națională „Apele Române”** revine cu informații suplimentare referitor la poluare accidental produsă în data de 21.08.2017 pe râul Taparnoaga, afluent necodificat al râului Lozova, pe raza județului Galați, menționând că rezultatele analizelor se prezintă astfel:

\* amonte zona poluată: pH = 7,75, extractibile = 2.8 mg/l;

\* zona poluată: pH = 7,06, extractibile = 6900 mg/l;

\* aval zona poluată: pH = 7,56, extractibile = 3,2 mg/l;

Sonda a fost închisă până la remedierea avariei, iar fisura din conductă a fost izolată.

S-au aplicat 10 baraje absorbante în lungime de 3 m fiecare, aval zona c.a. poluat. Pe cursul de apă s-a intervenit cu material absorbant BIOPETROABS ( 8 saci de 10 kg fiecare) pentru colectarea titeiului. Firma OIL DEPOL SERVICE SRL Constanța intervine în zona afectată prin defrișare manuală pentru înlăturarea vegetației de pe malurile cursului de apă Taparnoaga, afluent necodificat al Lozovei.

Responsabil de producerea poluării accidentale este OMV Petrom ASSET IX Moldova Sud.

***II. CALITATEA MEDIULUI***

**1. În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE